KOMISIJOS SPRENDIMAS
2004 m. gruodžio 7 d.
kuriuo, remiantis Tarybos direktyva 92/43/EEB, patvirtinamas žemyninio biogeografinio regiono Bendrijos svarbos teritorijų sąrašas
(pranešta dokumentu Nr.C(2004) 4031)
(2004/798/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1992 m. gegužės 21 d. Tarybos direktyvą 92/43/EEB dėl natūralių buveinių ir laukinės faunos bei floros apsaugos ( (1)), ypač į jos 4 straipsnio 2 dalies trečią pastraipą,
kadangi:
(1)
Direktyvos 92/43/EEB 1 straipsnio c punkto iii papunktyje nurodytą žemyninį biogeografinį regioną sudaro Liuksemburgo teritorija ir Austrijos, Belgijos, Čekijos Respublikos, Danijos, Prancūzijos, Vokietijos, Italijos, Lietuvos, Lenkijos, Slovėnijos ir Švedijos teritorijų dalys, nustatytos biogeografiniame žemėlapyje, kurį 2000 m. spalio 23 d. patvirtino Direktyvos 20 straipsniu įsteigtas Natūralių buveinių komitetas.
(2)
Šis Sprendimas netaikomas valstybių narių, kurios įstojo į Europos bendriją 2004 m. gegužės 1 d., teritorijoms. Šią dieną šios valstybės narės pradėjo teikti Komisijai savo pasiūlymus dėl teritorijų. Dėl to Komisija negali įtraukti šių valstybės narių pateiktų duomenų į dabartinį pirminį Bendrijos svarbos teritorijų sąrašą, kaip apibrėžta Direktyvoje 92/43/EEB. Dėl šių duomenų Komisija priims sprendimą ateityje, kai bus surinkti visi reikiami duomenys ir kai bus atliktas nuodugnus šių valstybių narių siūlomų teritorijų mokslinis įvertinimas.
(3)
1995 m. pradėto proceso metu būtina ir toliau steigti Natura 2000 tinklą, kuris yra esminė Europos bendrijos biologinės įvairovės apsaugos dalis, kad neatidedant šio sprendimo būtų padaryta reali pažanga steigiant tinklą.
(4)
Austrija, Belgija, Danija, Prancūzija, Vokietija, Italija, Liuksemburgas ir Švedija žemyniniam biogeografiniam regionui siūlomų Bendrijos svarbos teritorijų sąrašus, kaip apibrėžta Direktyvos 92/43/EEB 1 straipsnyje, remdamosi šios direktyvos 4 straipsnio 1 dalimi Komisijai perdavė laikotarpiu nuo 2003 m. lapkričio mėnesio ir 2004 m. birželio mėnesio.
(5)
Prie siūlomų teritorijų sąrašų buvo pridėti duomenys apie kiekvieną teritoriją, pateikti formatu, kuris nustatytas 1996 m. gruodžio 18 d. Komisijos sprendimu 97/266/EB dėl Natura 2000 siūlomų teritorijų duomenų formato ( (2)).
(6)
Šiuos duomenis sudaro naujausias ir tiksliausias atitinkamos valstybės narės perduotas teritorijų žemėlapis, teritorijos pavadinimas, lokalizacija, plotas ir duomenys, pateikti laikantis Direktyvos 92/43/EEB III priede nustatytų kriterijų.
(7)
Remiantis sąrašo, kurį Komisija sudarė tardamasi su kiekviena valstybe nare, projektu, kuriuo taip pat nurodomos teritorijos, kuriose aptinkami prioritetiniai buveinių tipai arba prioritetinės rūšys, turėtų būti patvirtintas teritorijų, atrinktų kaip Bendrijos svarbos teritorijos, sąrašas.
(8)
Dėl stebėjimo, vykdomo remiantis Direktyvos 92/43/EEB 11 straipsniu, žinios apie natūralių buveinių ir rūšių egzistavimą ir pasiskirstymą nuolatos gausėja. Todėl teritorijų įvertinimas ir atranka Bendrijos lygiu buvo atlikti naudojantis išsamiausiais šiandien turimais duomenimis.
(9)
Pagal nusistovėjusią Europos Bendrijų Teisingumo Teismo praktiką, „kad parengtų Bendrijos svarbos teritorijų sąrašo projektą, kuriuo vadovaudamasi galėtų sukurti vieningą specialių saugomų teritorijų tinklą, Komisija privalo turėti išsamų teritorijų, kurios nacionaliniu lygmeniu įgyja ekologinę svarbą, tiesiogiai susijusią su Direktyvos tikslu apsaugoti natūralias buveines ir laukinę fauną bei florą, sąrašą. (…) Be to, tik tokiu būdu įmanoma įgyvendinti Direktyvos 92/42/EEB 3 straipsnio 1 dalies pirmame papunktyje iškeltą tikslą palaikyti arba atstatyti iki geros apsaugos būklės natūralių buveinių tipus ir rūšių buveines jų natūraliame paplitimo areale, kuris gali kirsti vieną ar daugiau sienų Bendrijos viduje“( (3)).
(10)
Remiantis turimais duomenimis ir bendraisiais įvertinimais, kurie buvo atlikti Europos teminio centro gamtos apsaugai ir bioįvairovei parengtų biogeografinių seminarų ir dvišalių susitikimų su valstybėmis narėmis metu, kai kurios valstybės narės tam tikriems buveinių tipams ir rūšims nepasiūlė teritorijų, atitinkančių Direktyvoje 92/43/EEB keliamus reikalavimus. Todėl dėl šių rūšių ir buveinių tipų, kurie yra išvardinti šio Sprendimo 2 priede, negali būti daroma išvada, kad tinklas yra užbaigtas. Tačiau, atsižvelgdama į tai, kad duomenų gavimas ir susitarimas su valstybėmis narėmis buvo uždelstas, Komisija mano, jog tikslinga patvirtinti pirminį teritorijų sąrašą, kuris laikantis Direktyvos 92/43/EEB 4 straipsnio nuostatų turės būti persvarstytas dėl šio Sprendimo 2 priede išvardintų buveinių tipų ir rūšių, dėl kurių valstybės narės nepasiūlė Direktyvoje 92/43/EEB keliamus reikalavimus atitinkančių teritorijų.
(11)
Atsižvelgiant į tai, kad žinios apie minėtos Direktyvos I priede išvardintų natūralių buveinių tipų ir II priede išvardintų rūšių, aptinkamų ir jūrų teritoriniuose vandenyse, ir jūrų vandenyse, pagal nacionalinę jurisdikciją esančiuose už teritorinių vandenų, egzistavimą ir pasiskirstymą tebėra neišsamios, dėl jų negali būti daroma išvada, kad tinklas yra užbaigtas arba neužbaigtas. Šios rūšys ir buveinių tipai yra išvardinti šio Sprendimo 3 priede. Todėl Komisija mano, kad prireikus pirminis sąrašas dėl šio Sprendimo 3 priede išvardintų tam tikrų buveinių tipų ir rūšių bus svarstomas iš naujo, laikantis Direktyvos 92/43/EEB 4 straipsnio nuostatų.
(12)
Šio sprendimo 3 priede taip pat išvardinti tie minėtos Direktyvos I priede pateikti buveinių tipai ir II priede pateiktos rūšys, kuriuos reikia moksliškai ištirti.
(13)
Šiame sprendime numatytos priemonės atitinka Buveinių komiteto nuomonę,
PRIĖMĖ ŠĮ SPRENDIMĄ:
1 straipsnis
Šio sprendimo 1 priede pateiktas sąrašas sudaro pirminį Bendrijos svarbos Atlanto biogeografinio regiono teritorijų sąrašą pagal Direktyvos 92/43/EEB 4 straipsnio 2 dalies trečią papunktį.
Šis sąrašas turi būti persvarstomas atsižvelgiant į valstybių narių tolesnius pasiūlymus, pateiktus remiantis Direktyvos 92/43/EEB 4 straipsniu, dėl tam tikrų šio Sprendimo 2 priede ir 3 priede nustatytų buveinių tipų ir rūšių.
2 straipsnis
Šis Sprendimas skirtas valstybėms narėms.
Priimta Briuselyje, 2004 m. gruodžio 7 d.